Οβελίξ

Ο **Οβελίξ** είναι ένας φανταστικός χαρακτήρας που δημιούργησαν οι Ρενέ Γκοσίνι και Αλμπέρ Ουντέρζο. Είναι ο δεύτερος πρωταγωνιστής της σειράς κόμικς *Αστερίξ* και έκανε τη πρώτη του εμφάνιση του 1959.

## Βιογραφία

Ο Οβελίξ γεννήθηκε σε ένα μικρό χωριό στην Αρμορική, στη Γαλατία, την ίδια μέρα που γεννήθηκε ο καλύτερός του φίλος, ο Αστερίξ. Ο Οβελίξ μεγάλωσε στο χωριό και, κάποια στιγμή, έπεσε μέσα σε μια χύτρα γεμάτη με τον Μαγικό Ζωμό του δρυΐδη Πανοραμίξ, αποκτώντας υπεράνθρωπες δυνάμεις. Εξαιτίας του συμβάντος αυτού, ο δρυΐδης του απαγορεύει να πίνει άλλο μαγικό ζωμό, φοβούμενος τις πιθανές παρενέργειες.

Όταν μεγάλωσε, ο Οβελίξ πήρε την δουλεία του πατέρα του ως κατασκευαστής και προμηθευτής μενίρ. Λόγω της αυξημένης του δύναμης, αλλά και της δυνατής φιλίας του με τον Αστερίξ, ο Οβελίξ τον συνοδεύει σε όλες του τις περιπέτειες και, έτσι, έχει ταξιδέψει σε πολλά μέρη του κόσμου.

## Προσωπικότητα

Ο Οβελίξ είναι ένας καλόκαρδος αλλά κάπως αδέξιος χαρακτήρας. Αυτό οφείλεται στο γεγονός ότι δεν μπορεί να αναγνωρίσει την υπερφυσική του δύναμη, με αποτέλεσμα να προκαλεί πολλές καταστροφές χωρίς τη θέλησή του. Επίσης, πιστεύει ότι η δύναμή του είναι φυσιολογική και εκπλήσσεται όταν οι άλλοι συντρίβονται από τα μενίρ του, τα οποία θεωρεί πως είναι καλά παιχνίδια για τον Ιντεφίξ, το σκύλο του. Ο Οβελίξ δεν έχει εκπαιδευτεί καθόλου, με αποτέλεσμα να μη μπορεί ούτε να διαβάσει. Λύνει προβλήματα αποκλειστικά με τις γροθιές του, ενώ, συνήθως, αφήνει τον Αστερίξ να παίρνει αποφάσεις και να καταστρώνει σχέδια.

Παρόλα αυτά, αγαπάει πραγματικά τον Αστερίξ και κάνει ότι μπορεί για να τον προστατέψει και να τον βοηθήσει. Εκτός από το να κάνει παρέα στον Αστερίξ, αγαπημένες του ασχολίες είναι το κυνήγι των αγριογούρουνων, τα οποία είναι το αγαπημένο του φαγητό, και οι μάχες με τους Ρωμαίους, του οποίους νικάει πολύ εύκολα. Σε μερικά τεύχη, ο Οβελίξ συλλέγει τα κράνη των λεγεωνάριων που έχει νικήσει σε στοίβες. Όπως και ο Αστερίξ, ο Οβελίξ είναι εργένης, αλλά ήταν, προσωρινά, ερωτευμένος με τη Φραμπάλα, τη κόρη του Φυτωρίξ, ενός άλλου κατοίκου του χωριού, μέχρι που έμαθε ότι ήταν αρραβωνιασμένη με τον Τραγικομίξ.

Παρόλο που το αγαπημένο του φαγητό είναι το αγριογούρουνο, ο Οβελίξ μπορεί να φάει οτιδήποτε, με μερικές εξαιρέσεις, όπως τα βρετανικά φαγητά από τον *Αστερίξ στους Βρετανούς*. Μάλιστα έχει πει ότι τρώει καρύδια και μύδια με το κέλυφος, ενώ έχει ανοσία σε οτιδήποτε είδους δηλητηριάσεις. Επηρεάζεται, όμως, πολύ εύκολα από το αλκοόλ και μεθάει αρκετά γρήγορα, μετά την κατανάλωσή του. Έχει σχεδόν καθόλου τρόπους στο τραπέζι και τρώει αμέσως ότι βρίσκεται μπροστά του.

Ο Οβελίξ έχει μια παράξενη οπτική γωνία της σχέσης μεταξύ Ρωμαίων και Γαλατών, αφού δεν βλέπει τους λεγεωνάριους ως τίποτε άλλο παρά παιχνίδια και, μάλιστα, ενοχλείται όταν αυτοί ασχολούνται με κάτι άλλο ή τον αποφεύγουν, όπως φαίνεται σε τεύχη όπως *Ο Αστερίξ στη Βρετανία* και *Ο Αστερίξ στους Βέλγους*.

## Εμφάνιση

### Χαρακτηριστικά

Ο Οβελίξ είναι ένας παχύσαρκος Γαλάτης, αν και ο ίδιος το αρνείται και θεωρεί τον εαυτό του απλώς "λιγάκι εύσωμο" Έχει κόκκινα μαλλιά και μουστάκια και δύο κοτσίδες στις δύο μεριές του κεφαλιού του.

### Ρούχα

Ο Οβελίξ φοράει ένα ριγέ μπλε και άσπρο βρακί, το οποίο συγκρατείται στο σώμα του με μία πράσινη ζώνη, η οποία έχει ένα χρυσό κουμπί. Φοράει μια περικεφαλαία με δύο μικρά κέρατα στο κεφάλι του και καφέ παπούτσια. Τέλος, έχει δύο φιόγκους δεμένους στις κοτσίδες του.

### Ιστορία της Εμφάνισης του Οβελίξ

Επάνω βλέπετε την ιστορία της εμφάνισης του Οβελίξ ανά τα χρόνια. Στα πρώτα προσχέδια φαίνεται ότι ο Οβελίξ συνήθιζε να φοράει μπλούζα, ενώ το μέγεθός του συνέχισε να αυξάνεται όσο περνούσαν τα χρόνια.

## Επάγγελμα

Ο Οβελίξ είναι κατασκευαστής και προμηθευτής μενίρ, αν και κανείς δεν ξέρει σε τι χρησιμεύουν τα μενίρ πραγματικά. Αυτός, συνήθως, τα ανταλλάζει για οτιδήποτε χρειάζεται, καθώς δεν έχει δικά του χρήματα. Ένας χωρικός, μάλιστα, έχει τόσα πολλά μενίρ που έχει ένα ολόκληρο λιβάδι από αυτά. Στο τεύχος *Οβελιξ και Σία*, ο Οβελίξ αποφασίζει να βιομηχανοποιήσει την παραγωγή τον μενίρ με αποτέλεσμα, στο τέλος να ασχολείται όλο το χωριό με αυτά.

Στο τεύχος *Ο Αστερίξ στους Ελβετούς*, ο Οβελίξ δούλεψε για λίγο μαζί με τον Αστερίξ ως βαστάζος του Μαζεστίξ, του αρχηγού του χωριού.

## Οικογένεια

### Κοντινοί Συγγενείς

Γονείς του Οβελίξ είναι ο Οβελοδαλίξ και οι Ζελατίνα. Αυτοί, ζούσαν στο χωριό, μέχρι που αποφάσισαν να πάνε να ζήσουν στη Κοντάτε, μαζί με τους γονείς του Αστερίξ. Τώρα πια, ο πατέρας του Οβελίξ είναι έμπορος γαλατικών σουβενίρ, μαζί με τον Αστρονομίξ, τον πατέρα του Αστερίξ. Στο μαγαζί τους φτιάχνει και πουλάει, ανάμεσα σε άλλα, μικροσκοπικά μενίρ.

Ο Οβελίξ έχει, επίσης, έναν μακρινό ξάδελφο ονόματι Ταλεντίξ, ο οποίος ζει στη Λουτέτια (Παρίσι) και εμφανίστηκε στο τεύχος *Το Χρυσό Δρεπάνι*. Ο Ταλεντίξ είναι ένας διάσημος κατασκευαστής δρεπανιών.

### Η Δυναστεία Οβελίξ

Στο τεύχος *Ο Αστερίξ και η Επιστροφή των Γαλατών*, αποκαλύπτεται ότι ο Οβελίξ είναι ο πατριάρχης μιας τεράστιας δυναστείας, η οποία φτάνει μέχρι τις σύγχρονες εποχές. Τα μέλη της είναι τα ακόλουθα:

* **Οβελίξ**: *Γαλάτης πολεμιστής. Προμηθευτής Μενίρ. Ιδρυτής της Δυναστείας.*
* **Οβελίσ'χ - Σφύρα**: *Πολέμησε στο Πουατιέ υπό τις διαταγές του Κάρολου Μαρτέλ. Οδηγούσε τους άνδρες του στην επίθεση με την ιαχή που εκ τότε έγινε διάσημη: "Πάμε; Πάμε;". Ικέτευε μάταια τον εχθρό να μη φύγει.*
* **Οβελίσκ ο Λεοντόκαρδος**: *Δοξάστηκε κατά τη διάρκεια των Σταυροφοριών. Κατά την επιστροφή του εξέπληξε τους φίλους του καταβροχθίζοντας δεκατέσσερα αγριογούρουνα.*
* **Οβελίσκ - Άρχοντας του Μενίρ**: *Μετείχε στον Εκατονταετή Πόλεμο μαζί με τον φίλο του, Ντυ Γκλέσεν. Είναι αυτός που αναφώνησε: "Είναι τρελοί αυτοί οι Εγγλέζοι".*
* **Οβελίσ'χ - Ο Κάπρος**: *Σύντροφος του Ντύγκε-Τρούεν . Κουρσάρος του βασιλέως. Ένας από τους εχθρούς του, δήλωσε: "Φάγαμε ένα γε'ό χέ'ι ξύλο!".*
* **Οβελίσ'χ - Ο Εύσωμος Βρετανός**: *Φίλος του Σίρκουφ. Ο αυτοκράτορας του είπε: "Είμαι ευχαριστημένος μαζί σας και πάψτε να τρώτε όταν σας μιλώ!". Ένας από τους ηττημένους εχθρούς του δήλωσε: "Πολλή ατυχία που ξανατ'ακά'αμε πάνω του".*

## Επιπλέον Πληροφορίες

* Το πρωτότυπό του όνομα (Obelix) παραπέμπει στο σύμβολο του σταυρού (†). Το όνομα αυτό συμβολίζει τη φιλία του με τον Αστερίξ, το όνομα του οποίου παραπέμπει στο σύμβολο του αστερίσκου (\*), το οποίο εμφανίζεται σχεδόν πάντα μαζί με τον σταυρό.